Ժողովրդական երգը աշխարհի բազմաթիվ երաժիշտների ուշադրությունն է գրավել: Ըմբռնելով ժողովրդական երգի գեղեցկությունն ու հմայքը, նրանցից շատերը աշխատել են որոշակի վերաբերմունք ունենալ նրա նկատմամբ: Երբեմն ժողովրդական երգը դարձել է երաժշտական մեծ կտավի ստեղծագործության հիմնական առանցքը: Երբեմն բավարարվել են ժողովրդական երգի մի քանի բնորոշ դարձվածքները իրենց ստեղծագործության մեջ ցուցադրելով, երբեմն էլ զարդարել են ժողովրդական երգը իրենց ժամանակաշրջանի պրոֆեսիոնալ երաժշտության շքեղ հագուստներով ու նրան համերգային կատարման կարծեցյալ պատշաճ տեսքն են տվել: Բազմաթիվ են ժողովրդական երաժշտության նկատմամբ երաժիշտների մոտեցման ձևերը: Եթե շատերի համար ժողովրդական երգը ծառայել է որպես սեփական մտահղացումները իրագործելու օժանդակ միջոց, ապա Կոմիտասի համար այն այդպիսին չի եղել: Միշտ հակառակը, Կոմիտասր ինքն է եկել ծառայելու ժողովրդական երգին, ճանաչելու, վեր հանելու նրա ճշմարտությունը: Մեծ երաժշտապետը հայ ժողովրդական երգի նկատմամբ մշակել է երաժիշտ-գիտնականի լուրջ և ծանրակշիռ վերաբերմունք: